b'\n_START_ARTICLE_\nRautatie (televisioelokuva)\n_START_SECTION_\nJuoni\n_START_PARAGRAPH_\nElokuvan juoni noudattaa Ahon alkuper\xc3\xa4isteosta. Hiljaiseloa korpim\xc3\xb6kiss\xc3\xa4\xc3\xa4n viett\xc3\xa4v\xc3\xa4t Matti ja Liisa yritt\xc3\xa4v\xc3\xa4t rakentaa k\xc3\xa4sityst\xc3\xa4 rautatien olemuksesta kuulopuheiden perusteella. Kumpainenkin vuorollaan ep\xc3\xa4ilee moisen tien olemassaoloa. Kes\xc3\xa4ll\xc3\xa4 he l\xc3\xa4htev\xc3\xa4t Lapinlahden kirkolle uuden ajan ihmett\xc3\xa4 katsomaan ja uskaltautuvat pienelle junamatkalle, joka p\xc3\xa4\xc3\xa4ttyy hieman nolosti. Ja tuttu harakka r\xc3\xa4k\xc3\xa4tt\xc3\xa4\xc3\xa4 pariskunnan edesottamuksia seuratessaan.\n_START_SECTION_\nAnja Pohjola Rautatiest\xc3\xa4\n_START_PARAGRAPH_\nOhjaaja Franckin ehdotuksen mukaisesti p\xc3\xa4\xc3\xa4osien tulkitsijat Jokela ja Pohjola harjoittelivat ennen kuvausten alkamista tuntumaa vuosikausien yhteiselosta pariskuntana korvessa ja analysoivat Ahon teksti\xc3\xa4 ja sen henke\xc3\xa4. Pohjola opiskeli "kansannaisen" ty\xc3\xb6tapoja opistossa, jotta ne elokuvassa vaikuttaisivat autenttisilta. Jokela ja Pohjola olivat tavanneet toisensa ensimm\xc3\xa4isen kerran Jyv\xc3\xa4skyl\xc3\xa4ss\xc3\xa4, jossa nuori Pohjola seurusteli er\xc3\xa4\xc3\xa4n n\xc3\xa4yttelij\xc3\xa4n kanssa. Kiusoitellakseen nuorta paria Jokela seurasi heit\xc3\xa4 alati kameroineen, jossa ei edes ollut filmi\xc3\xa4, kuten Pohjola my\xc3\xb6hemmin sai tiet\xc3\xa4\xc3\xa4. Rautatien kuvausten aikaan n\xc3\xa4yttelij\xc3\xa4t asuivat paljon Luum\xc3\xa4ell\xc3\xa4, miss\xc3\xa4 elokuvaa tehtiin ja minne my\xc3\xb6s Lapinlahden asema lavastettiin. Kuvausten aikana sattui my\xc3\xb6s vaaratilanne, jossa kuvausryhm\xc3\xa4 resiinoineen oli j\xc3\xa4\xc3\xa4d\xc3\xa4 Moskovan junan alle.'